Israelul cere la ONU noi sancțiuni contra Iranului. SUA anunță Israelul că nu vor participa la niciun atac de răzbunare
Iranul a atacat Israelul cu peste 300 de drone și rachete. Teheranul a avertizat SUA să nu se implice în conflict, în timp ce avioane și sisteme antiaeriene americane au doborât dronele iraniene. Imagini din orașele israeliene, publicate pe rețelele sociale, au arătat explozii pe cer, în timp ce dronele și rachetele lansate de Teheran erau interceptate. IDF a anunțat că a interceptat 99% dintre acestea, inclusiv câteva „zeci” de rachete balistice iraniene cu ajutorul scutului antirachetă al Israelului. Cabinetul de război al Israelului a ținut o ședință de câteva ore în care nu a decis în ce fel va răspunde atacului Teheranului. Secretarul general al ONU, Antonio Guterres, i-a avertizat duminică pe membri să nu escaladeze și mai mult tensiunile prin acțiuni de ripostă împotriva Iranului, în timp ce Statele Unite au avertizat Consiliul de Securitate că vor depune eforturi pentru ca Teheranul să fie tras la răspundere, relatează Reuters. Ambasadorul Israelului la Națiunile Unite, Gilad Erdan, a acuzat Iranul de încălcarea dreptului internațional, în timp ce omologul său iranian a a invocat dreptul la autoapărare, afirmând că ''nu a avut de ales''.